ส.น้ำตาลยืนยันน้ำตาลไม่ขาดแคลนแน่นอน
3 สมาคมโรงงานน้ำตาลออกโรงยืนยันสำรองน้ำตาลเพียงพอกับการบริโภคแล้ว และมีมาตรการรองรับหากขาดแคลน เตือนผู้บริโภคอย่าวิตก
25 ก.พ. 2553

3 สมาคมโรงงานน้ำตาลออกโรงยืนยันสำรองน้ำตาลเพียงพอกับการบริโภคแล้ว และมีมาตรการรองรับหากขาดแคลน เตือนผู้บริโภคอย่าวิตก
นายประกิต ประทีปะเสน ประธานคณะกรรมการประสานงาน 3 สมาคมโรงงานน้ำตาลทราย กล่าวว่า ที่ประชุมร่วม 3 สมาคมโรงงานน้ำตาลทราย ที่ประกอบด้วย สมาคมโรงงานน้ำตาลไทย สมาคมผู้ผลิตน้ำตาลและชีวพลังงานไทย และสมาคมการค้าอุตสาหกรรมน้ำตาล ซึ่งมีโรงงานน้ำตาลสมาชิกรวม 47 โรงงานยืนยันว่า น้ำตาลทรายเพื่อการบริโภคภายในประเทศ (โควตา ก.) ไม่ขาดแคลนอย่างแน่นอน เพราะโรงงานน้ำตาลได้สำรองน้ำตาลไว้ให้ผู้บริโภคอย่างเพียงพอ และขณะนี้โรงงานน้ำตาลอยู่ระหว่างการหีบอ้อยผลิตน้ำตาลทราย ซึ่ง ณ วันที่ 23 กุมภาพันธ์ 2553 มีปริมาณอ้อยเข้าหีบแล้ว 53 ล้านตัน และมีปริมาณน้ำตาลที่ผลิตได้แล้ว 52 ล้านกระสอบ ดังนั้น ประชาชนจึงไม่ต้องกังวลว่า จะไม่มีน้ำตาลบริโภค
ส่วนกระแสข่าวที่ระบุว่าน้ำตาลทรายเริ่มขาดตลาด เพราะโรงงานส่งสินค้าเข้ามาลดลง เห็นว่า ข้อมูลอาจจะคลาดเคลื่อน เพราะมีการกำหนดโควต้าชัดเจน โดยปัจจุบันได้ส่งน้ำตาลสู่ตลาดสัปดาห์ละ 4.03 แสนกระสอบ ทุกวันจันทร์ แต่ผู้บริโภคและร้านค้ามีความต้องการซื้อเพิ่มขึ้น เนื่องจากกลัวสินค้าขาดแคลน
อย่างไรก็ตาม ทั้ง 3 สมาคมโรงงานน้ำตาลทราย ก็มีมาตรการรองรับไว้แล้วหากเกิดการขาดแคลนน้ำตาลบริโภคในประเทศ ดังนั้นประชาชนมั่นใจได้ว่าจะมีน้ำตาลบริโภคเพียงพอแน่นอน